Hədá ńdɔ Mikéas a ngáyalan nâ: “Sɔŋ hə anə́ Ǹtondôbə a tálá, é dzam Zambá wama ǎ yi kad, ńdzɔ̄ fə maa mǎyi kad[41] !” 14Éyɔŋ a ngákwí ábə ǹkúkúmá, ǹkúkúmá nyé ai nyé nâ: “Ǎ Mikéas, yə bǐ nə kə́ lúman á Ramoth yǎ Galaad, yə mə́ dzōge təge kə ?” Ńdɔ a ngáyalan nâ: “Kələ́g wayi dɔ; bǒd yā wé bâyi və̂ban á mɔ́ móe.” 15Ńdɔ ǹkúkúmá á ngādzó ai nyé nâ: “Biyɔŋ táŋ yā māyi wɔ́ vǔ sɔŋ nâ o bə́ mə kɔ́bɔ̄ dzam afə́ və bə́bə́lá á dzwé Ńtondôbə ?” 16Ńdɔ Mikéas ǎ yalan nâ: “Mə̌ yén Ísraɛ̂l ásə ńtsamán á miǹkǒl á yób anə́ míńtómbá yā myábə̄lə́ kig ǹnɔ́ni. Ǹtondôbə nyé nâ: é bod bá bábə̄lə́ kig bədzóe ! Mod ósə á dúgán á dzāl díé mvɔí !” 17Ńdɔ ǹkúkúmá yā Ísraɛ̂l a ngádzó ai Yosafat nâ: “Mǎ ndzí wa kad a, nâ ǎ yǐ kig mə kúlī é dzam á nə ḿbəŋ, və abé ?” 18Mikéas a dúgán bódō ńkɔ̄bɔ̄, nyé nâ: “Tóán vógolo ebúg Ǹtondôbə: mə̌ yén Ńtondôbə a tɔá êtɔá ńkúkúmá dzíé, miǹkunda mísə̄ yā yób mí tə́lə̄ nyé á ḿbɔ̄ ńnōmo ai á ḿbɔ̄ ńgāla. 19Ńdɔ Ǹtondôbə a ngásíli nâ: “Zá ā yi wɔ̌n Akhab ǹkúkúmá yā Ísraɛ̂l, nâ á bɛd á ku á Ramoth yǎ Galaad ?” Bə́ ngákɔ́bɔ ényɔ́ é kíŋ nyī, ényɔ́ ḿbɔ̄g é kíŋ fɔ́g. 20Ńdɔ ǹsísīm ó ngázū ósū, ó sɔ́ tə́bə̄ ósū Ńtondôbə wá nâ: “Mǎ māyi nyé wɔn.” Ńdɔ Ǹtondôbə a ngádzó ai wa nâ: “Akyaí áfē ?” Wá nâ: